Beszámoló a Békés megyei Kereskedelmi és Iparkamara által szervezett Erasmus+ programról

A kiutazás időpontja 2017.05.06. Érkezés a németországi Rastatt városban lévő szálláshelyre 2017.05.07. 

A munkaprogram 2017.05.08-án, hétfőn kezdődött. Elsőként az Eberhard-Schöck fogadó intézmény Baden-Baden-i irodáját és termelő üzemeit tekintettük meg. 

A fogadó intézmény részéről köszöntöttek minket, majd bemutatták a cég tevékenységét. Megismertették velünk, hogy a Schöck cég hogyan vesz részt a német pályaválasztásban, illetve a szakképzés területén milyen képzéseket biztosítanak a náluk lévő diákoknak. Megtudtuk, hogy az alapító Eberhard Schöck kőműves majd építészmérnök volt, és az építőipar területén dolgozott egész életében .

A Schöck cég két területen is kimagasló tevékenységet folytat. A szakképzés mellett ugyanis, mint termelő vállalkozás is kiemelkedő. Gyártóegységeiben célja az építőipar kiszolgálása. Olyan hőszigetelést segítő termékeket fejlesztett ki, amelyek az építőiparban egyedülállóak. Ilyen termék például az Isokorp elem, amely az erkélyek hőhídjait szünteti meg, ezzel téve hatékonnyá az épületek szigetelését. Ez Eberhard Schöck saját találmánya, amelyet hosszú éveken át fejlesztett, melynek eredményeként egyre hatékonyabb megoldásokig jutott a szigetelés tekintetében. Nagyon precízen kivitelezett a termék gyártástechnológiája is, az előállítás első lépéseitől a minőségellenőrzésig nagy hangsúlyt fektetnek ugyanis a kiválló minőségre. Ezen felül megfigyelhető volt, hogy a gyár területén lévő technológiákat sok esetben más telephelyeken dolgozó beszállítók, alvállalkozók is segítik különböző félkész termékek előállításával. 

A társaság által folytatott másik tevékenység, a szakképzés, nem csak Németországra terjed ki. Eberhard Schöck ugyanis történelemi tanulmányai nyomán lelkiismereti okokból felvállalta, hogy a Kelet-Közép Európai régió országaiban is segíti a pályaválasztást. Létrehozott egy alapítványt a német egyesítés idején, amelyet a köz érdekében működtet. Az építőiparhoz kapcsolódóan különböző szakképzési projekteket készítenek elő Oroszországban, Ukrajnában,Moldovában, Grúziában és más Kelet-Európai országokban. A projektjeik úgynevezett modellprojektek, amelyekben mindig az adott ország helyi sajátosságait és hagyományait is szem előtt tartják, és ezekbe integrálják be a német szakképzési rendszert. Pénzügyi segítséget is nyújt az alapítvány ezekben az országokban. Műhelyeket építenek, felszerelik azokat magas szintű termelő berendezésekkel, oktatókat képeznek és együttműködéseket szerveznek a két ország szakképzésében résztvevők között. Cserediák lehetőségeket is kínálnak. Ennek segítségével kívánják megmutatni a különböző országok tanulóinak más országok szakképzési rendszerét. Az oktatóknak, szaktanároknak Németországban tartanak képzéseket. Együtt tervezik meg a már korábban említett új műhelyek felépítését, és azok berendezéseit. Az elméletük szerint ez akkor hatékony, ha a diákok és oktatóik majd a tapasztalataikat saját hazájukban fogják tudni kamatoztatni. 

Schöck, hogy a külföldiek munkáját elismerje ,egy díjat is létrehozott kulturális területen dolgozóknak, az építőiparban dolgozó fiatal mérnököknek, valamint a modern iskolaépületek tervezőinek,mérnökeinek.

Képzési rendszerük duális. 70% gyakorlati és 30% elméleti képzést tartanak. A cégeknek a gyakorlatokat olyan módon kell lebonyolítani, hogy a későbbiekben minél hatékonyabban tudják alkalmazni a helyben felszabaduló diákokat.

A Schöck cégnél betekintést nyerhettünk még egy helyi múzeumba is. Itt Eberhard Schöck életútját követhettük nyomon a kezdeti kőműveskedéstől egészen a mai napig, amikor már mint építészmérnök és építőipari feltaláló van jelen.

A munkaprogram második napján 2017.05.09-én, kedden látogatást tettünk a Heinrich Hübsch Schule regionális szakképző intézményben Karlsruhéban.

Az intézményi köszöntő után betekintést nyerhettünk a Németországban működő szakképzési munkába. Az iskola nem csak szakképző intézmény, hanem kompetencia központ is. Továbbképzéseket is szerveznek. Cégeknek és üzemeknek kínálnak ezzel lehetőségeket. Fő területük a tervezés és építés. Itt említhetjük meg például a mélyépítést, a faipart, a fémipart, a festést…stb.

Az intézményvezető elmondta, hogy a német szülők inkább az érettségi felé próbálják a gyermekeiket terelni. A reál iskolák a legnépszerűbbek. A tartományban egy olyan új megoldással kísérleteznek, amellyel az általános iskola után együtt tartják a gyerekeket tudásszintjük és különbözőségeik ellenére. A cél az, hogy a jobb képességűek”húzzák” a gyengébbeket a különböző tantárgyi csoportokban, így juttatva el a gyerekeket sokféle szakma megszerzéséig. Képzés tekintetében ezen felül lehetőség van arra is, hogy a gyerekek először szakmát szerezzenek, majd annak birtokában kerüljenek a különböző felsőoktatási intézményekbe.

Jelenleg duális képzés folyik az iskolában . A képzés 3-3,5év. Nagyon fontosnak tartják az iskola és az üzemek kapcsolatát. Próbálnak olyan megoldásokat találni, hogy a képzésben részt vevő üzemek sajátosságai, különbözőségei ellenére, az ott megszerzett tapasztalatokat majd más munkahelyen is lehessen kamatoztatni. Az iskolában éppen ezért kiválóan felszerelt tanműhelyek vannak kialakítva az építőipar szinte minden szakmájára.

A tanulóknak képességeikhez mérten van úgynevezett könnyített lehetősége is a képzésben. Ez a gyakorlatban rész szakképesítést jelent. Két év után van mindkét verziónál egy köztes vizsga. A könnyített képzési változatot is három év alatt viszik végig a diákok.

Ezt követően, a záróvizsga után nyílik lehetőség technikus minősítés megszerzésére is. Ez két év teljes elméleti képzés. Ennek előfeltétele, hogy legyen szakmai előképzettség és legalább 2év szakmai gyakorlat.

Itt elhangzott még az is, hogy az üzemek a duális képzésben sokkal több tanulót foglalkoztatnak, mint amennyire később szükségük van szakemberként. A képzés végén még lehetőség van egy év mesterképzésre is. Ennek célja, hogy a tanulók vagy vállalkozók legyenek, vagy vezetőkké váljanak egy vállalatnál.

A duális képzésben Németországban is szerződése van a tanulónak az üzemmel. Általában három napot töltenek gyakorlaton és kettőt elmélettel az iskolában. A tanulóknak a tanítási szünetekben is dolgozniuk kell, és csak tanítási szünetben vehetnek ki szabadságot. Ez átlagosan 25 nap egy évben.

Az ösztöndíjuk a szakmákhoz vannak igazítva. A hiányszakmákban nagyobb pénzbeli juttatás jár, ami magyar viszonylatban igen magasnak mondható. Elérheti a 450-650 eurót is.

Az iskola - mint már korábban is említettem - kiválóan felszerelt tanműhelyekkel rendelkezik. Nagy hangsúlyt fektetnek arra, hogy a tanulók az alapnak tekinthető szakmai fogások mellett a csúcstechnológiával is megismerkedjenek. Az iskola finanszírozását a város látja el és bármilyen technológiai fejlesztési igény esetén a város dönt annak lehetőségéről. Elmondásuk alapján a város szem előtt tartja a szakképzés jelentőségét, ezért mindig számíthatnak az ilyen jellegű kérések pozitív elbírálásában.

2017.05.10-én szerdán folytatódott a munkaprogram.

Ezen a napon a Karlsruhei Kézműves Kamaránál tettünk látogatást. 

A kamara szakképzésben betöltött feladatait ismertük meg. Itt is vannak lehetőségei a tanulóknak a gyakorlati ismeretek elsajátítására. Ezt üzemek feletti szakképzésnek nevezik .

Ennek lényege, hogy amit az üzemekben, vállalatoknál és az iskolában nem tudnak begyakorolni, illetve nem tudják megmutatni a diákoknak, azt a kamaránál lévő tanműhelyekben van lehetőség megismerni. Ez nekünk szokatlannak tűnt, de aztán saját magunk is meggyőződhettünk arról, hogy milyen csúcstechnikával felszerelt műhelyekkel rendelkezik a kamara, amely így tényleg képes bármit bemutatni az adott szakmán belül.

A kamarának a képzési rendeletek kialakításában is nagy feladata van. Az állam és a kamara közösen dolgozza ki a képzési rendeleteket. Fontos dolognak tartják a pályaorientációt. Az első év mindig az alapképzés. Majd ezután következik a szakképzés. Ekkor tudnak az üzemek feletti képzésben részt venni a tanulók, mivel ebben az intézményben csak gyakorlati képzés folyik.

120 szakmára 450 féle terv van. Mindig az határozza meg egy-egy szakma képzési rendjét, hogy az adott régióban mi az, amire szükség van. Ezt önszabályozásnak is nevezik.

Elmondták, hogy itt a tanulónak magának kell megkeresni az üzemet, ahol tanulni akar. Különböző pályaválasztási kiállításokon tudják megismerni a cégeket, így nagyobb eséllyel találnak megfelelő gyakorlati helyet. A gyerekek miután felkeresték a képzőhelyet, szerződést kötnek, ugyanúgy, mint Magyarországon. Ezt követően a képző hely jelzi a kamarának, hogy mennyi szerződéssel rendelkező tanulója van. Ezt kötelező megtenni, mivel minden vállalkozás be van jegyezve a Kamaránál és a tagság kötelező. A tagsági díjat a bevétel alapján számítják ki.

A kamaránál elhangzott, hogy a szakmák akár még kamarán kívül is csoportosulhatnak és alakíthatnak ki szakmai előírásokat és javaslatokat.

A szakmák megszerzése után koordinálják a tovább képzéseket is. Ide csak mestervizsgával lehet jönni, és technikusi valamint főiskolai képesítéseket lehet szerezni.

2017.05.11-én, csütörtökön az Európai Parlamentben tettünk látogatást Strasbourgban, majd kulturális programként Strasbourg nevezettességeit tekintettük meg. Igaz, hogy ez a nap nem a szakképzéssel volt összefüggésben, de nagyon emlékezetes maradt. Sok szép és érdekes dolgot láttunk valamint itt is sok tapasztalatot szereztünk.

2017.05.12. Péntek

Utolsó napja a munkaprogramunknak.

Ezen a napon Offenburgban, egy foglalkoztatási és pályaválasztási kiállításon vettünk részt. Hatalmas rendezvénytermeket és csarnokokat töltöttek meg a kiállítók. Ilyen jellegű rendezvény megvalósítása véleményem szerint Magyarországon még várat magára. Szinte a teljes munkaerőpiac felvonult, hogy megmutassa magát és, hogy népszerűsítse saját szakmáját. Természetesen a különböző munkahelyek - akik a standokat megtöltötték - megpróbálták magukhoz csábítani a tanulókat. Szinte minden szakma valamilyen figyelemfelkeltő és megragadó bemutató anyagot vitt magával, abban bízva, hogy ezzel élményt szereznek a leendő tanulóknak, akik így majd őket választják.

Ezzel a látogatással befejeződtek a hivatalos munkaprogramjaink, amelyekre a kiváló szervezés, és a rengeteg tapasztalatszerzés volt jellemző. Véleményem szerint a látottakat mindenki tudja majd hasznosítani a saját munkaterületén. Sok pozitív dolgot láttunk és sok jó kapcsolatot szereztünk. Számomra nagy élményt nyújtott a tanulmányútra delegált társaság is. Minden szempontból egy pozitív szemléletű csapatot ismertem meg mind szakmailag mind pedig emberileg. Csak reménykedni tudok benne, hogy lesz még hasonló kiküldetése ennek a társaságnak, mint ahogy abban is, hogy az életben még sokszor lesz alkalmunk találkozni.

